b'\n_START_ARTICLE_\nHekatompil\n_START_PARAGRAPH_\nHekatompil (gr\xc5\xa1ko \xe1\xbc\x99\xce\xba\xce\xb1\xcf\x84\xcf\x8c\xce\xbc\xcf\x80\xcf\x85\xce\xbb\xce\xbf\xcf\x82, Hekat\xcf\x8cmpylos) ali Sad Darv\xc4\x81zeh (perzijsko \xd8\xb3\xd8\xaf\xd8\xaf\xd8\xb1\xd9\x88\xd8\xa7\xd8\xb2\xd9\x87, tudi \xd8\xb5\xd8\xaf\xd8\xaf\xd8\xb1\xd9\x88\xd8\xa7\xd8\xb2\xd9\x87, Sad Darv\xc4\x81zeh), anti\xc4\x8dno mesto v zahodnem Horasanu v Iranu, po letu 200 pr. n. \xc5\xa1t. prestonica Partskega cesarstva. _NEWLINE_Ime Hekatompylos pomeni "Mesto s sto vrati". Enak pomen ima tudi perzijsko ime Sad Darv\xc4\x81zeh. Tak\xc5\xa1no ime so obi\xc4\x8dajno dobila velika mesta z ve\xc4\x8d kot tradicionalno \xc5\xa1trimi mestnimi vrati. Mesto je po dana\xc5\xa1njih ocenah na svojem vi\xc5\xa1ku obsegalo 28 km\xc2\xb2 in imelo nekaj deset tiso\xc4\x8d prebivalcev._NEWLINE_Anti\xc4\x8dni viri navajajo, da se je poleti 330 pr. n. \xc5\xa1t. v mestu ustavil Aleksander Veliki. Po njegovi smrti je mesto pripadlo Selevkidskemu cesarstvu. Okoli leta 238 pr. n. \xc5\xa1t. so ga zasedli Parni pod poveljstvom Arsaka I. in ga izbrali za eno od prvih prestolnic svojega Partskega cesarstva. Kot kraljevo mesto ga omenjajo \xc5\xa1tevilni anti\xc4\x8dni pisci, med njimi Strabon, Plinij Starej\xc5\xa1i in Ptolemaj, \xc4\x8deprav so imeli Parti v razli\xc4\x8dnih obdobjih tudi ve\xc4\x8d drugih prestolnic. _NEWLINE_Njegove ru\xc5\xa1evine so v sedanjem \xc5\xa0ahr-e-Qumisu med Semnanom in Damqanom v iranski provinci Semnan.'